## Esport organitza una jornada sobre l’aplicació de la intel·ligència artificial per a millorar l’eficàcia i eficiència de les federacions

*** Dirigida a les 58 federacions esportives de la Comunitat Valenciana, és la quarta de les jornades de formació dissenyades per la Direcció General per a l’actualització i modernització de les institucions esportives**

La intel·ligència artificial millora l’eficàcia i l’eficiència de les federacions esportives. Esta és una de les principals conclusions exposades en la jornada de formació ‘Intel·ligència artificial en les federacions esportives de la Comunitat Valenciana’, organitzada per Presidència de la Generalitat a través de la Direcció General d’Esport.

El director general d’Esport, Luis Cervera, ha sigut l’encarregat d’obrir esta sessió de treball, dirigida a les 58 federacions esportives de la Comunitat Valenciana.

“L’ús de la intel·ligència artificial (IA) en l’Administració i en les federacions esportives redundarà en una millora del servici, parlem de ser millors alhora que més eficients, i de ser capaços d’adaptar-nos a les noves realitats”, ha assenyalat Cervera en la celebració de la quarta de les jornades de formació dissenyades per la Direcció General d’Esport per a l’actualització i modernització de les institucions esportives.

El director general ha donat rellevància a este tipus de jornades, que pretenen “que unes federacions puguen posar en pràctica el que ja treballen altres, es tracta de compartir experiències i casos d’èxit”. Per això, en esta sessió també s’ha celebrat una taula redona en la qual tres federacions han detallat com apliquen la IA en el seu dia a dia.

La presidenta de la Federació de Caça, Lorena Martínez; el president de la Federació de Motociclisme, José Luis Berenguer; i el gerent de la Federació de Vela, Miguel Sánchez, han compartit amb els presents com apliquen la intel·ligència artificial i els reptes als quals s’enfronten amb l’ús d’esta tecnologia.

En esta línia, Cervera ha plantejat que la intel·ligència artificial i l’ús de les noves tecnologies, “han d’anar acompanyats per una estratègia i una formació que ens permeta acostar-nos a la ciutadania i a les necessitats que la societat actual planteja”.

En la jornada també ha participat el president de l’Associació de Gestors Esportius Professionals de la Comunitat Valenciana, Alberto Talavera, així com el director de digitalització industrial de l’Institut Tecnològic d’Informàtica (ITI), Pascual González. Els dos han presentat la contextualització pràctica de la IA en les federacions esportives.

Fecha: 15/04/2025